ועדת הכלכלה, כנסת 23, פרוטוקול מספר 84, 2020-10-18 09:45

יעקב מרגי: בוקר טוב לכולם, שבוע טוב, אני מתכבד לפתוח את ישיבת ועדת הכלכלה של הכנסת.

יעקב מרגי: היום 18 באוקטובר 2020, ל' בתשרי התשפ"א.

יעקב מרגי: הנושא: הצעת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון) (תיקון), התשפ"א-2020.

יעקב מרגי: נעמה, היועצת המשפטית, רוצה לתת לנו רקע?

נעמה דניאל: התיקון שהוועדה מתבקשת לאשר נובע מהתיקון לתקנות הכלליות של הגבלת הפעילות.

נעמה דניאל: כזכור לוועדה, בעבר הממשלה החליטה להגביל את היציאה מהארץ ולאפשר אותה רק למקרים מסוימים, רק למטרות מסוימות, רק למקרים בהם נקנו כרטיסי טיסה לפני תאריך מסוים.

נעמה דניאל: אנחנו דנו בוועדה באפשרות של אנשי נתב"ג לתשאל את הבאים לנתב"ג לגבי יציאתם מהארץ.

נעמה דניאל: מאחר והמגבלות בוטלו, יש צורך לתקן את חובת התשאול.

נעמה דניאל: מה שקרה כאן מבחינה פרוצדוראלית הוא בעייתי, ואני אסביר למה.

נעמה דניאל: לוועדה הועבר נוסח לפי חוק סמכויות מיוחדות ב-15 בחודש, בשעה 00:30 בלילה, כשלוועדה היו 24 שעות לאשר את הנוסח הזה.

נעמה דניאל: הוועדה עוד לא הספיקה לדון בנוסח וכבר הממשלה פרסמה נוסח אחר ממה שהיא הגישה לכנסת.

נעמה דניאל: אנחנו סבורים שמדובר בתקלה שאסור שתקרה.

נעמה דניאל: לא יכול להיות שמכוח החוק הזה, שגם ככה מייצר תהליך שהוא תהליך קשה שבו התקנות נכנסות לתוקף הרבה פעמים לפני שהכנסת בכלל מספיקה לאשר אותן, הממשלה תעביר משהו אחד לכנסת ותפרסם משהו אחר, אפילו בלי ליידע את הכנסת.

יעקב מרגי: זאת תאונה חמורה.

יעקב מרגי: בהתנהלות, במערכת היחסים בין הכנסת לממשלה זה דבר חמור מאוד.

יעקב מרגי: זה חמור מאוד גם בהתנהלות אישית.

יעקב מרגי: חמור עוד יותר כשמדובר במשרד המשפטים שמעיז לעשות דבר כזה.

יעקב מרגי: אני לא מעיז לחשוב שמישהו היה נותן צ'ק ללא כיסוי.

יעקב מרגי: יש דברים שאי אפשר לעשות.

יעקב מרגי: יש פרוצדורות שהממשלה לקחה על עצמה שהכנסת לא הייתה ששה לעשות אותן אם לא משבר הקורונה, ואנחנו מלינים על כך כל פעם.

יעקב מרגי: המחאה הזאת צריכה להיאמר, היא צריכה להתפרסם.

יעקב מרגי: אני לא יודע תחת ידי מי נפלה השגגה הזאת, אבל זה דבר שלא ייעשה.

יעקב מרגי: לפי מה שנאמר לי, זו גם לא שגגה, מלכתחילה עשו זאת.

רננה שחר: כמו שנעמה הסבירה, ההגבלה המהותית על יציאה מבית המגורים למטרות טיסה נדונה בתקנות הסגר על ידי ועדת חוקה.

רננה שחר: אצלנו הייתה ההוראה המשלימה, שדיברה על כך שבכניסה לנתב"ג רש"ת תבדוק את אותן מגבלות.

רננה שחר: המגבלות האלו, כידוע לכם, הוסרו, הן היו בתוקף עד ה-15 בחודש.

רננה שחר: בחצות בין חמישי לשישי אפשר היה להגיע לנתב"ג לטיסה, לא משנה מה מטרת הטיסה.

רננה שחר: כמובן שאי אפשר היה שרש"ת תמשיך לבדוק, או שתימנע כניסתם של אנשים לטרמינל הנוסעים, זה מצב משפטי לא תקין.

רננה שחר: הנוסח שאושר בממשלה והועבר אליכם אמר שחובת הבדיקה בכניסה לנתב"ג תהיה בתוקף עד ה-15 בחודש.

רננה שחר: הבעיה שהנוסח הועבר לכנסת ב-00:30 בלילה שבין רביעי לחמישי.

רננה שחר: גם לא היה דיון של הוועדה ביום חמישי.

רננה שחר: נוצרה חצי שעה של חוסר חוקיות.

יעקב מרגי: גם ככה אנחנו חווים תקופה של משבר אמון בכל הגזרות כמעט.

יעקב מרגי: לא הייתי רוצה לחשוב שידם של פקידי משרד המשפטים, שאמונים על הפרסום ברשומות, קלה על ההדק.

יעקב מרגי: הרבה פעמים אנחנו משנים את הרצון שלהם כאן בוועדה.

יעקב מרגי: אנחנו לא רוצים לשבור את האמון בין הרשויות.

יעקב מרגי: המחאה צריכה להיאמר ולהתבטא.

יעקב מרגי: הייתי מצפה לקבל דברי הסבר בכתב.

יעקב מרגי: על דבר כזה אני אבקש מיושב-ראש הכנסת לקבל הסבר בכתב.

יעקב מרגי: היה עדיף להישאר עם החצי שעה של האי חוקיות ולתת הנחיה לא לתשאל, מאשר לפגוע באמון בין הרשויות.

רננה שחר: אדוני, אני מקבלת לגמרי את מה שאתה אומר, יכול להיות שהשיקול היה מוטעה.

יעקב מרגי: רננה, את לא הכתובת.

יעקב מרגי: אני מצפה ממשרד המשפטים לתת לנו הסברים.

יעקב מרגי: נקריא עכשיו את התקנות.

נעמה דניאל: התקנות האלו הוגשו לוועדה היום בבוקר.

נעמה דניאל: זה הנוסח המתוקן שאתם מבקשים לאשר.

נעמה דניאל: הוועדה דנה בהן במסגרת 24 השעות שנתונות לה לפי חוק סמכויות מיוחדות לפני הפרסום שלהן.

נעמה דניאל: מה שהיה בעבר זו תקלה לפתחה של הממשלה.

רננה שחר: אני מקבלת את מה שאתם אומרים.

רננה שחר: אנחנו נקריא כרגע את הנוסח שנשלח אליכם הבוקר ופורסם ברשומות.

רננה שחר: אני מבקשת שבשאלה אם להתייחס אליו כנוסח חדש או להתייחס אליו כהמשך למה שנשלח אליכם בלילה בין רביעי לחמישי, אתם תדונו עם המחלקה החוקתית של הממשלה.

רננה שחר: המשנה ליועץ המשפטי לממשלה אישר את התהליך.

רננה שחר: אני מבקשת שהייעוץ המשפטי של הוועדה יקיים הידברות עם הייעוץ המשפטי של הממשלה כשמוציאים את האישור לדבר הזה.

רננה שחר: תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון) (תיקון, התשפ"א-2020 בתוקף סמכותה לפי סעיפים 4 ו-12 לחוק סמכויות מיוחדות להתמודדות עם נגיף הקורונה החדש (הוראת שעה), התש"ף-2020, ולאחר שהתקיים האמור בסעיף 4(ד)(2)(א) לחוק האמור - או לחילופין, לאישור ועדת הכלכלה של הכנסת - מתקינה הממשלה תקנות אלה: בתקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון), התשפ"א-2020, תקנה 1 – בטלה.

יעקב מרגי: במילים פשוטות, אין חובה לבדוק את מטרת הטיסה בהגעה לשדה.

יעקב מרגי: שאר הבדיקות שקשורות לבריאות ממשיכות כרגיל.

רננה שחר: לגמרי.

יעקב מרגי: מי בעד אישור התקנות?

יעקב מרגי: אושר.

יעקב מרגי: אין מתנגדים, אין נמנעים, זה אושר.

יעקב מרגי: משרד המשפטים, מה יש לכם להגיד להגנתכם?

דורין ארטשיק: אנחנו מסכימים, הייתה פה תקלה שהיה עדיף שלא תתרחש.

דורין ארטשיק: אם הדברים היו עוברים לפני חצות, לא היינו צריכים להיות במצב הזה בכלל.

דורין ארטשיק: מרגע שזה עבר אחרי חצות ניסינו לחשוב על הפתרון הכי נכון.

דורין ארטשיק: כמו שרננה אמרה, לא הייתה אפשרות לעשות איזו שהיא פעולה משפטית רטרואקטיבית.

דורין ארטשיק: המצב שבו תקנות נכנסות לתוקף על משהו שקרה חצי שעה קודם לכן, זה לא מצב תקין.

יעקב מרגי: התקנות אושרו ב-00:30 בלילה, נכון?

רננה שחר: הועברו.

יעקב מרגי: הן גם אושרו.

יעקב מרגי: מתי סיימה הממשלה?

יעקב מרגי: ב-00:30, נכון?

דורין ארטשיק: יכול להיות שהיא סיימה קודם.

יעקב מרגי: גם ההנחיה לרשות שדות התעופה לא עברה.

יעקב מרגי: דקדקו פה, אולי, דקדוקי עניות בגלל איזו שהיא טהרנות משפטית, אבל פגעו באושיות העבודה ומערכות היחסים בין הרשות המחוקקת לרשות המבצעת.

יעקב מרגי: זה אירוע מכונן.

יעקב מרגי: אני מאמין שהדברים האלה לא רק נאמרים ונכתבים בדברי הימים של הכנסת, אני מאמין שהם גם יצאו החוצה.

יעקב מרגי: גם יושב-ראש הכנסת יידרש לזה.

יעקב מרגי: אולי תידרש עין בוחנת על כל מה שמתפרסם על ידי משרד המשפטים ברשומות.

יעקב מרגי: תודה רבה לכם, הישיבה נעולה.